Perussuomalaiset nuoret

Kampanjaa varten toteutettua kuvitusta.

Perussuomalaiset Nuoret tiedottaa aloittavansa feminismin vastaiseksi luonnehtimansa kampanjan, jonka tavoitteena on korostaa sukupuolen merkitystä.

Nuorisojärjestön biotekniikkaa opiskeleva varapuheenjohtaja Tiina Palovuori kyseenalaistaa ajatuksen sukupuolten moninaisuudesta.

"Luokittelu kahteen erilaiseen sukupuoleen on hyvin selkeä ja määrittyy suoraan geeneistämme."

Järjestön mukaan kampanjan tavoite on päinvastainen kuin feministeillä, jotka pyrkivät "kyseenalaistaa sukupuolet".

"Itsensä kieltämisen sijaan jokainen voi olla ylpeästi sitä, mitä on", järjestön tiedotteessa todetaan.

Perussuomalaisten nuorisojärjestö pitää sukupuolineutraalin yhteiskunnan perusajatusta valheena. Järjestön mukaan sen ideana on korostaa sitä, ettei sukupuolten välillä olisi eroja ja kaikkien pitäisi olla kiinnostuneita samoista asioista.

"Jostain syystä kuitenkin selviä suuntautumiseroja löytyy. Näitä eroja yritetään poistaa väkisin esimerkiksi työelämässä ja politiikassa asettamalla kiintiöitä, jotta tilanne saataisiin 'tasapainoon'."

"Kannatamme kaikenlaisten kiintiöiden heittämistä historian romukoppaan."

Perussuomalaisten Nuorten puheenjohtaja Sebastian Tynkkynen ulottaa kampanjan idean myös koulumaailmaan.

"Tutkimusten mukaan pojat eivät menesty, motivoidu ja opi lukemaan yhtä hyvin nykyisen kaltaisessa peruskoulussa kuin tytöt. Kyllä, tässä juuri vertasin tyttöjä ja poikia keskenään ja totesin, että erot näkyvät peruskoulussa. Jos me myös tunnustaisimme avoimesti nämä erot, voisimme tehdä koulusta monipuolisemman oppimisympäristön, jossa huomioitaisiin paremmin myös poikien tarpeita."

Lukiolaisten liiton puheenjohtaja: PS-nuorten kampanja aiheuttaa paljon mielipahaa